b'\n_START_ARTICLE_\nAnni Lepp\xc3\xa4l\xc3\xa4\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nLepp\xc3\xa4l\xc3\xa4 opiskeli 2000\xe2\x80\x932004 valokuvailmaisua Turun taideakatemiassa. H\xc3\xa4nen teoksensa olivat vuonna 2001 ensimm\xc3\xa4isen kerran esill\xc3\xa4 n\xc3\xa4yttelyss\xc3\xa4 Turun Galleria Manillassa. Lepp\xc3\xa4l\xc3\xa4 jatkoi opintojaan valmistuttuaan taideakatemiasta Taideteollisessa korkeakoulussa, josta h\xc3\xa4n valmistui vuonna 2011 taiteen maisteriksi._NEWLINE_Lepp\xc3\xa4l\xc3\xa4n valokuvia on ollut kansainv\xc3\xa4lisesti esill\xc3\xa4 vuodesta 2006 saakka. H\xc3\xa4nen t\xc3\xb6it\xc3\xa4\xc3\xa4n on ollut ryhm\xc3\xa4n\xc3\xa4yttelyiss\xc3\xa4 muun muassa Tokion valokuvataiteen museossa (2006), Wolfsburgin taidemuseossa (2009), Thyssen-Bornemisza-museossa (2011), Rencontres d\xe2\x80\x99Arlesissa (2012) ja New Yorkin Scandinavia-talossa (2013)._NEWLINE_Lepp\xc3\xa4l\xc3\xa4 oli Vuoden nuori taiteilija vuonna 2010. Sen ansiosta h\xc3\xa4n sai yksityisn\xc3\xa4yttelyn Tampereen taidemuseoon. Sen j\xc3\xa4lkeen h\xc3\xa4nell\xc3\xa4 on ollut yksityisn\xc3\xa4yttelyit\xc3\xa4 muun muassa Bernin Gallery TH13:ssa (2011), M\xc3\xbcnchenin Barbara Gross -galleriassa (2011), Helsingin Gallery AMA:ssa (2013), Lontoon Purdy Hicks -galleriassa (2014), Pariisi Galerie les Filles du Calvairessa (2014) ja Turun taidemuseossa (2014). Syksyll\xc3\xa4 2017 Lepp\xc3\xa4l\xc3\xa4 valittiin Suomen Saksan-instituutin vierailevaksi taiteilijaksi.\n_START_SECTION_\nTyyli\n_START_PARAGRAPH_\nLepp\xc3\xa4l\xc3\xa4n kuvat ovat usein j\xc3\xa4rjestettyj\xc3\xa4 ja tilanteet sek\xc3\xa4 hahmot lavastettuja, mutta valo on aina luonnonvaloa. H\xc3\xa4n pyrkii teoksissaan pohtimaan hetkellisyytt\xc3\xa4, hetkest\xc3\xa4 luopumisen vaikeutta sek\xc3\xa4 faktan ja fiktion suhdetta. Lepp\xc3\xa4l\xc3\xa4n kuvissa monet h\xc3\xa4nen ihmishahmoistaan ovat peitt\xc3\xa4neet kasvonsa, k\xc3\xa4\xc3\xa4ntyneet selin tai naamioituneet.'